ราคาทองปิดลบหลังดอลล์แข็งค่า-เฟดส่งสัญญาณขึ้นดบ.
สัญญาทองคำตลาดนิวยอร์กปิดร่วงลงเมื่อคืนนี้ (5 พ.ย.) โดยสัญญาทองคำยังคงได้รับแรงกดดันจากการแข็งค่าของสกุลเงินดอลลาร์ และการส่งสัญญาณเรื่องการปรับขึ้นอัตราดอกเบี้ยของนางเจเน็ต เยลเลน ประธานธนาคารกลางสหรัฐ (FED)
6 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 2 ดอลลาร์ หรือ 0.18% ปิด (5 พ.ย.) ที่ระดับ 1,104.20 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 7.5 เซนต์ หรือ 0.50% ปิดที่ 14.983 ดอลลาร์/ออนซ์, สัญญาพลาตินัมส่งมอบเดือนม.ค.ลดลง 1.7 ดอลลาร์ หรือ 0.18% ปิดที่ 953.10 ดอลลาร์/ออนซ์ และสัญญาพัลลาเดียมส่งมอบเดือนธ.ค.ร่วงลง 17.10 ดอลลาร์ หรือ 2.7% ปิดที่ 606.30 ดอลลาร์/ออนซ์
สัญญาทองคำปิดตลาดร่วงลงติดต่อกัน 6 วันทำการ เนื่องจากสัญญาณที่เริ่มชัดเจนขึ้นเรื่อยๆว่า เฟดอาจจะปรับขึ้นอัตราดอกเบี้ยในปีนี้ โดยล่าสุดนางเยลเลนแถลงต่อคณะกรรมาธิการบริการการเงินประจำสภาผู้แทนราษฎรสหรัฐว่า เฟดอาจจะปรับขึ้นอัตราดอกเบี้ยในการประชุมวันที่ 15-16 ธ.ค.
ทั้งนี้ นางเยลเลนระบุว่า เศรษฐกิจสหรัฐจะยังคงขยายตัวในอัตราที่เพียงพอต่อการสร้างความคืบหน้าในตลาดแรงงาน และช่วยหนุนให้อัตราเงินเฟ้อกลับสู่ระดับเป้าหมายที่ 2% ในระยะกลาง และหากข้อมูลเศรษฐกิจที่เฟดได้รับให้การสนับสนุนการคาดการณ์ดังกล่าว ก็มีความเป็นไปได้ที่เฟดจะปรับขึ้นอัตราดอกเบี้ยในเดือนหน้า
นอกจากนี้ สัญญาทองคำยังได้รับแรงกดดันจากการแข็งค่าของสกุลเงินดอลลาร์ โดยการแข็งค่าของดอลลาร์จะส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจ